ast cy cy ceb fi cy nl en ast cy cy cy cy cy cy cy cy cy cy cy cy cy cy cy cy fr cy nl en cy cy is cy cy cy es cy cy cy cy cy cy la cy es en cy fr cy en en en en en en cy cy en cy cy cy fr es en en cy
Ulaidh 24 Hydref - 1 Tachwedd
Ar ddiwedd mis Hydref aeth naw o aelodau’r clwb am wyliau i’r Iwerddon – Clive (y trefnydd), Rhiannon, Geraint a Meira, Gwyn Chwilog, Gwen Richards, Haf, Gwen Rhuthun ac Anet. Ym mhentref Port Ballintrae oedd ein llety nos Fawrth, mewn dau dy hunan- arlwyo a digon o le i bawb.
Fore Mercher dyma ni’n cychwyn am Sarn y Cewri, Giant’s Causeway. Roedd nifer ohonom heb ei gweld o’r blaen ac wedi’n swyno gan un o ryfeddodau’r byd.
‘Dydy o ddim byd tebyg i beth roeddwn i wedi’i ddisgwyl - maint y peth sy’n rhyfeddol - y miloedd o gerrig a’r pileri anferth!’ meddai rhywun.
Yn ôl rhai pobl, llosgfynyddoedd a’i creodd dros drigain miliwn o flynyddoedd yn ôl, ond y gwir yw, wrth gwrs, mai’r cawr Finn McCool a gododd sarn dros y môr i Staffa yn yr Alban yn ystod ffrae taflu cerrig at y cawr Fingal ar yr ochr draw. Roedd gweddill y daith ar lwybr arfordir Ulster - llwybr amrywiol a difyr. Cawsom gwmni ci a fu’n arweinydd di-ffael inni am filltiroedd. Ar ben y daith roedd cyfle i groesi o un penrhyn o graig at ynys gan ddefnyddio pont rhaffau Carrick-a-Rede, profiad cyffrous.
Taith arall ar arfordir gogledd Antrim oedd ein hanes ar y dydd Iau, ac ymweld ag Ynys Rathlin ar gwch o Ballycastle. Roedd yma warchodfa natur a dau oleudy. Aeth pawb i ddarganfod rhannau gwahanol ohoni yn ôl eu diddordebau. Roedd ôl graen ar bopeth yma ac er mai chwech o blant yn unig sydd yn yr ysgol gynradd roedd hi’n ysgol drwsiadus dros ben. A hithau’n hanner tymor ysgol doedd dim modd mynd i mewn ond, yn ôl un o’r trigolion, mae yma groeso bob amser i ymwelwyr sgwrsio â’r plant er mwyn ehangu’u profiad.
Roedd tywydd y ddau ddiwrnod cyntaf yn ddymunol, a heb angen gwisgo dillad glaw o gwbl. Stori arall oedd hi ar y dydd Gwener – gwynt a glaw trwm - ond yn ffodus i ni, hwn oedd diwrnod symud i ran arall y wlad i lety yn Dundrum gyda glannau’r loch ar waelod ein gardd.
Gwawriodd dydd Sadwrn yn braf a dyma ni’n cyfiawnhau ein henw Clwb Mynydda gan gerdded ym mynyddoedd Mourne ac i gopa Slieve Donard, copa uchaf Ulster, a chael ambell gip ar Ynys Manaw. Wedi dilyn Wal Mourne i’r copa ac i lawr i’r bwlch yr ochr arall ymlaen â ni ar hyd llwybr y Brandy Pad i Fwlch Hare ac i lawr llwybr Strassey gan orffen yn Newcastle lle roedd dathliadau Noson Calan Gaeaf ar eu hanterth.
Wedyn, dathlu diwedd y daith gyda chinio arbennig o dda yn Dundrum gan ddisgwyl hwylio adre amser cinio dydd Sul. Daeth y newyddion nad oedd ein cwch yn mynd oherwydd y gwynt ac felly buom yn ffodus i gael diwrnod ychwanegol i ddarganfod neu ail ddarganfod dinas Dulyn cyn dal cwch adre am naw y noson honno.
Roedd pobl Ulaidh yn hynod o gyfeillgar a chroesawgar ymhobman.
Diolch arbennig i Clive am ei drefniadau di-lol a thrwyadl fel arfer. Mae pawb yn holi ‘Ble fydd y gwyliau nesaf?’
Adroddiad gan Gwen Evans
Lluniau gan Anet a Gwyn Chwilog (detholiad gan Haf) ar Fflickr
Diwrnod 1: Sarn y Cawr a'r arfordir
Edrych i lawr ar Sarn y Cawr
Y pantiau yng nghreigiau Sarn y Cawr
Anodd credu mai craig ydy hon
Patrwm y cerrig chwe-ochr
Pawb wedi gwirioni ar ffurf y cerrig
Y criw yn edmygu'r 'organ beips'
Y llwybr trwy'r graig
Anodd mynd ar goll!
Dwy golofn yn dal i sefyll
Ffurf rhyfeddol y clogwyni
Y bont raff, Carrick-a-Rede
Diwrnod 2: Ynys Rathlin
Croesi i'r ynys - 'mae nhw'n deud bod merched yn siarad ..."
Edrych draw tua'r tir mawr
Diwrnod 4: Slieve Donard
Cerdded efo'r afon am sbel
Anelu am glawdd enwog Mourne
Cyrraedd clawdd Mourne - be mae Clive yn ei neud sgwni?
Ar gopa Slieve Donard
Cinio yng nghysgod y clawdd
Geraint ar y blaen
Dau lun arall o'r criw ar Sarn y Cewri gan Gwen ag Anet:
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51